ভৌগোলিক আয়তন অনুযায়ী সার্বভৌম রাষ্ট্র ও নির্ভরশীল অঞ্চলসমূহের তালিকা
এই পাতাটিতে সর্বমোট ভৌগোলিক আয়তন অনুযায়ী পৃথিবীর রাষ্ট্র ও তাদের উপর নির্ভরশীল অঞ্চলগুলির একটি উচ্চ-থেকে-নিম্ন ক্রমানুসারে সাজানো তালিকা প্রদান করা হয়েছে। তালিকাটিতে আইএসও ৩১৬৬-১ আদর্শে অন্তর্ভুক্ত সমস্ত সার্বভৌম রাষ্ট্র ও নির্ভরশীল অঞ্চলগুলি স্থান পেয়েছে। জাতিসংঘের ১৯৩টি সদস্য রাষ্ট্র ও ভ্যাটিকান সিটিকে ক্রমসংখ্যা প্রদান করা হয়েছে। এছাড়া আইএসও ৩১৬৬-১ আদর্শে অন্তর্ভুক্ত নয়, এমন সীমিত স্বীকৃতিপ্রাপ্ত রাষ্ট্রগুলিকেও এই তালিকাতে স্থান দেওয়া হয়েছে। সীমিত স্বীকৃতিপ্রাপ্ত রাষ্ট্রগুলির আয়তনগুলি বেশিরভাগ ক্ষেত্রেই বহুল স্বীকৃত রাষ্ট্রসমূহের আয়তনের অন্তর্ভুক্ত হয়ে থাকে, কেননা বহুল স্বীকৃত রাষ্ট্রগুলি ঐসব এলাকা নিজের বলে দাবী করে। এ ব্যাপারে অধিকতর পরিষ্কার ব্যাখ্যার জন্য প্রতিটি দেশের জন্য মন্তব্য বা টীকা ঘরটি পড়ে দেখুন। এই তালিকাতে অ্যান্টার্কটিকা মহাদেশের অংশবিশেষের উপরে বিভিন্ন দেশের অধিকারের দাবী গণনায় ধরা হয়নি। এছাড়া ইউরোপীয় ইউনিয়ন ("ইউরোপীয় সংঘ") একটি অনন্যসাধারণ অধিজাতিক সংঘ, যার মোট আয়তন ৪৪,৭৯,৯৬৮ কিমি২ (১৭,২৯,৭২৫ মা২)। যদি এটিকে তালিকাভুক্ত করা হত, তাহলে এর মর্যাদাক্রম ৭ম হত (বিশ্বের মোট স্থলভাগের ৩%)। কিন্তু তালিকাতে এটিকে সার্বভৌম রাষ্ট্র বা নির্ভরশীল অঞ্চল হিসেবে গণ্য করা হয়নি। এই তালিকাতে তিন ধরনের আয়তনের পরিমাপ দেওয়া হয়েছে: মোট আয়তন: আন্তর্জাতিক সীমানা এবং উপকূলরেখার মধ্যে স্থলভাগ ও জলভাগের সমষ্টি। স্থলভাগের আয়তন: জলভাগ বাদ দিয়ে আন্তর্জাতিক সীমানা এবং উপকূলরেখার মধ্যে সমস্ত ভূমির সমষ্টি। জলভাগের আয়তন: আন্তর্জাতিক সীমানা এবং উপকূলরেখার অভ্যন্তরে সমস্ত অভ্যন্তরীণ জলাশয়ের (হ্রদ, জলাধার, নদী, ইত্যাদি) পৃষ্ঠের ক্ষেত্রফলের সমষ্টি। বিশেষ উল্লেখ ছাড়া রাষ্ট্রীয় শাসনাধীন সমুদ্রগুলি অন্তর্ভুক্ত করা হয় নি। এছাড়া সংলগ্ন বা সন্নিহিত অঞ্চল এবং সংরক্ষিত অর্থনৈতিক অঞ্চলগুলি অন্তর্ভুক্ত করা হয়নি। বিশেষ উল্লেখ ছাড়া সমস্ত তথ্য জাতিসংঘের পরিসংখ্যান বিভাগ থেকে নেওয়া হয়েছে।